b'\n_START_ARTICLE_\nKetogeeninen ruokavalio\n_START_PARAGRAPH_\nKetogeeninen ruokavalio sis\xc3\xa4lt\xc3\xa4\xc3\xa4 vain v\xc3\xa4h\xc3\xa4n hiilihydraatteja, riitt\xc3\xa4v\xc3\xa4sti proteiineja mutta runsaasti rasvaa, jolloin elimist\xc3\xb6 menee ketoosiin ja aivot k\xc3\xa4ytt\xc3\xa4v\xc3\xa4t energianl\xc3\xa4hteen\xc3\xa4 ketoaineita glukoosin sijaan. Ketogeenista ruokavaliota k\xc3\xa4ytet\xc3\xa4\xc3\xa4n erityisesti vaikean epilepsian hoidossa ja joskus my\xc3\xb6s lasten ja aikuisten lihavuuden hoitokeinona.\n_START_SECTION_\nK\xc3\xa4yt\xc3\xa4nt\xc3\xb6\n_START_PARAGRAPH_\nKetogeenisessa ruokavaliohoidossa k\xc3\xa4ytet\xc3\xa4\xc3\xa4n useimmiten muunneltua Atkinsin dieetti\xc3\xa4. Siin\xc3\xa4 energiasta noin 65\xc2\xa0% saadaan rasvoista, ja hiilihydraatteja nautitaan 10\xe2\x80\x9315 g/vrk. Dieetin aikana potilas luopuu useimmista hiilihydraattipitoisista ruoka-aineista kuten leiv\xc3\xa4st\xc3\xa4, perunasta, kasviksista, hedelmist\xc3\xa4, marjoista, nestem\xc3\xa4isist\xc3\xa4 maitotaloustuotteista (kermaa ja kermaviili\xc3\xa4 lukuun ottamatta) sek\xc3\xa4 kaikista sokereista. Niiden sijaan h\xc3\xa4n sy\xc3\xb6 l\xc3\xa4hinn\xc3\xa4 \xc3\xb6ljy\xc3\xa4, kermaa, kananmunia ja lihaa.\n_START_SECTION_\nHistoriaa\n_START_PARAGRAPH_\nKetogeeninen ruokavaliohoito otettiin hoitok\xc3\xa4ytt\xc3\xb6\xc3\xb6n 1920-luvulla, mutta l\xc3\xa4\xc3\xa4kehoito syrj\xc3\xa4ytti sen 1930-luvun j\xc3\xa4lkeen useiksi vuosikymmeniksi. 1990-luvulla yhdysvaltalaisen elokuvatuottajan Jim Abrahamsin vaikeasti sairaan epileptikkopojan kohtaukset saatiin loppumaan vasta ketogeenisella ruokavaliohoidolla. Abrahams perusti Charlie Foundation -j\xc3\xa4rjest\xc3\xb6n tuodakseen hoidolle julkisuutta ja teki aiheesta televisioelokuvan Kamppailu el\xc3\xa4m\xc3\xa4st\xc3\xa4 (1997). J\xc3\xa4rjest\xc3\xb6n rahoituksen tuella ruokavaliohoidosta saatujen useiden my\xc3\xb6nteisten hoitotulosten seurauksena ketogeeninen ruokavaliohoito palasi hoitok\xc3\xa4ytt\xc3\xb6\xc3\xb6n vuoden 1996 j\xc3\xa4lkeen.\n_START_SECTION_\nHoitok\xc3\xa4yt\xc3\xb6ss\xc3\xa4\n_START_PARAGRAPH_\nL\xc3\xa4\xc3\xa4ketieteess\xc3\xa4 ketogeenista ruokavaliota k\xc3\xa4ytet\xc3\xa4\xc3\xa4n erityisesti vaikean epilepsian hoitoon lapsilla. K\xc3\xa4yp\xc3\xa4 hoito neuvoo harkitsemaan ketogeenista ruokavaliota yhteisty\xc3\xb6ss\xc3\xa4 ravitsemusterapeutin kanssa vaikean epilepsian hoidossa silloin, kun epilepsial\xc3\xa4\xc3\xa4kkeet eiv\xc3\xa4t k\xc3\xa4y eik\xc3\xa4 kirurgisen hoidon mahdollisuutta ole. Ketogeenista ruokavaliota on k\xc3\xa4ytetty my\xc3\xb6s lasten lihavuuden hoidossa._NEWLINE_Ketogeenist\xc3\xa4 ruokavaliota on viime aikoina kokeiltu my\xc3\xb6s sy\xc3\xb6v\xc3\xa4n hoidossa. Siin\xc3\xa4 ketogeenisen ruokavalion tehon oletetaan perustuvan siihen, ett\xc3\xa4 ilman tarvitsemaansa glukoosia sy\xc3\xb6p\xc3\xa4solut kuolevat toisin kuin terveet solut, jotka voivat k\xc3\xa4ytt\xc3\xa4\xc3\xa4 energiakseen my\xc3\xb6s ketoneita, tai siihen, ett\xc3\xa4 ketogeeninen ruokavalio pys\xc3\xa4ytt\xc3\xa4\xc3\xa4 kasvaimen kasvun v\xc3\xa4hent\xc3\xa4m\xc3\xa4ll\xc3\xa4 kasvutekij\xc3\xa4hormonin vaikutusta sek\xc3\xa4 v\xc3\xa4hent\xc3\xa4\xc3\xa4 tulehdusta ja nesteen kertymist\xc3\xa4 kasvaimessa._NEWLINE_Ketogeenisen ruokavalion tarkkaa vaikutusmekanismia epilepsian hoidossa ei viel\xc3\xa4 tunneta. Ruokavalion sivuvaikutuksina saattaa esiinty\xc3\xa4 munuaiskivi\xc3\xa4, kolesteroliarvojen kohoamista, kasvun hidastumista ja luuston haurastumista.\n_START_SECTION_\nTutkimuksia\n_START_PARAGRAPH_\nEpilepsia-lehdess\xc3\xa4 vuonna 2010 julkaistun tutkimuksen mukaan 79 prosenttia ketogeenisella ruokavaliolla olleista 2\xe2\x80\x9326-vuotiaista epileptikoista pysyi erossa kaikista tai useimmista epileptisista kohtauksistaan hoidon j\xc3\xa4lkeenkin. Kreikkalaisen tutkimuksen (2012) mukaan ketogeeninen ruokavalio antoi lihavien lasten painonpudotuksessa ja metabolisissa arvoissa parempia tuloksia kuin v\xc3\xa4h\xc3\xa4kalorinen ruokavalio.'